Predkladacia správa

Ministerstvo financií Slovenskej republiky predkladá návrh vyhlášky, ktorou sa mení a dopĺňa vyhláška Ministerstva financií Slovenskej republiky č. 446/2015 Z. z., ktorou sa ustanovujú podrobnosti preverovania finančných účtov oznamujúcimi finančnými inštitúciami v znení vyhlášky č. 348/2018 Z. z. (ďalej len „návrh vyhlášky“). Predloženým návrhom vyhlášky sa transponuje smernica Rady (EÚ) 2023/2226 zo 17. októbra 2023, ktorou sa mení smernica Rady 2011/16/EÚ o administratívnej spolupráci v oblasti daní (Ú. v. EÚ L, 2023/2226, 24. 10. 2023), tzv. smernica DAC8 (ďalej len „smernica (EÚ) 2023/2226“), ktorá nadväzuje na súbežnú prácu v rámci Organizácie pre hospodársku spoluprácu a rozvoj (OECD) a vychádza zo schváleného medzinárodného štandardu pre automatickú výmenu informácií o kryptoaktívach (rámec CARF) a rozšírenia rozsahu pôsobnosti v zmysle dodatku k spoločnému štandardu oznamovania (CRS). Smernica (EÚ) 2023/2226 taktiež v definičnej oblasti vo veľkej miere využíva reguláciu týkajúcu sa poskytovateľov služieb kryptoaktív upravenú v nariadení Európskeho parlamentu a Rady (EÚ) 2023/1114 z 31. mája 2023 o trhoch s kryptoaktívami a o zmene nariadení (EÚ) č. 1093/2010 a (EÚ) č. 1095/2010 a smerníc 2013/36/EÚ a (EÚ) 2019/1937 (Ú. v. EÚ L 150, 9. 6. 2023) v platnom znení.

Cieľom návrhu vyhlášky je upraviť podrobnosti preverovania finančných účtov nadväzne na revíziu spoločného štandardu oznamovania (CRS) a rozšíriť úpravu o podrobnosti týkajúce sa postupov preverovania pri automatickej výmene informácií o kryptoaktívach v súlade so smernicou (EÚ) 2023/2226 a globálnym rámcom CARF.

Návrh vyhlášky nie je predmetom vnútrokomunitárneho pripomienkového konania.

Návrh vyhlášky sa netýka pôsobnosti miestnej územnej samosprávy a z tohto dôvodu nie je potrebné vyjadrovať sa k súladu návrhu s Európskou chartou miestnej samosprávy.

Návrh vyhlášky nebude mať vplyvy na rozpočet verejnej správy, na limit verejných výdavkov, nebude mať vplyv na podnikateľské prostredie, sociálny vplyv, vplyv na životné prostredie, na informatizáciu spoločnosti, na služby verejnej správy pre občana a ani vplyv na manželstvo, rodičovstvo a rodinu.